《铅山虞华甫往谢叠山枋得君直为书耕隐二字今》
元代·方回

君直不可见，见此长虹吐。
使其尚未死，年始七十五。
当时书此字，赠我老华甫。
今年八十一，仍卧旧处所。
谢公名太盛，杀身甘荼苦。
虞公不竞名，躬耕隐村坞。
有名无名间，俯仰隔今古。
直木先剪拜，明膏自煎煮。
何如牛背上，一蓑弄烟雨。
所以马少游，伏波非所取。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。